Den kinesiske entreprenøren Sichuan Road and Bridge Group (SRBG) står midt i en politisk strid i Nord-Trøndelag om bygging av en ny bro til 300 millioner kroner. Tirsdag skrev Trønder-Avisa at fylkesrådet i Nord-Trøndelag ville ekskludere et anbud fra SRBG for å bygge Beitstadsundbrua mellom Vestvik og Strømnestangen på fylkesvei 17 selv om det kinesiske selskapet hadde det billigste tilbudet.

Fylkesrådsleder Anne Marit Mevassvik (Ap) forklarte hvorfor: «Innenfor EU og EØS har vi forpliktelse til å vurdere alle budgivere. Det er også avtaler med andre land som kan medføre slik plikt. Men vi har ingen slik plikt mot Kina,» sa Mevassvik til Trønder-Avisa.

Prosjektleder Lu Wei i SRBG kommenterer saken i en epost til DN.

«SRBG har levert det mest kostnadseffektive tilbudet innenfor den forventede prisrammen til oppdragsgiver,» skriver Lu.

«Ren diskriminering»

Selskapet har tatt initiativ til et møte med fylkesrådslederen, men sier det ble avvist fredag.

Artikkelen fortsetter under annonsen

«Dette er en favorisering av østerrikske og svenske selskaper og ren diskriminering av kinesiske selskaper,» skriver Lu.

Anbudsdokumenter fra fylkeskommunen viser at kostnadene varierte med rundt 40 millioner kroner mellom beste og nest beste tilbud:

SRBG hadde laveste tilbud til Statens vegvesen med like under 277 millioner kroner.

PNC Norge, med eiere i Østerrike, ga et tilbud på nær 318 millioner kroner.

Skanska Norge ga et tilbud på nær 339 millioner kroner.

Rettslige skritt

SRBG mener konkurransen ikke var reell.

«En slik prosess går ikke an når vi først har vært invitert inn i en normal anbudsrunde. Vi vurderer rettslige skritt som trolig vil bety utsettelser for prosjektet,» skriver Lu.

Sakspapirer fra fylkeskommunen viser at tilbudet ble avvist fordi SRBG er et kinesisk selskap. DN har forsøkt å få en kommentar fra Mevassvik, men henvendelsen ble ikke besvart søndag.

Kineserne er også entreprenør for Norges nest lengste hengebro, Hålogalandsbrua ved Narvik, som ferdigstilles neste år.(Vilkår)